"INDEPENDENCE DAY, 2024-AH KHUA LEH TUI ZAWNG ZAWNG TEL TURIN SAWM","1578/2024-2025 14th August, 2024: Kum dang ang bawkin, rampum hmun dang rualin Mizoram hmun hrang hrangah pawh August ni 15 hian Independence Day chu ropui takin lawm a ni leh dawn a. Mizoramah chuan he Ni puala lawmna pui ber chu Lammualah August ni 15, 2024, zing dar 8:00 ah neih tan a ni ang a. He hunah hian Chief Minister Pu Lalduhoma chu khuallian a ni dawn a. Lammualah Hnam Puanzar pawtparhin Parade Contingent te a endik ang a, an chibai buknate chhangletin March Past neih zui a ni ang. Chief Minister-in Independence Day thuchah a sawi zawhah National leh State Award chi hrang hrangte a sem nghal ang a, Parade contigent-te hnenah lawmman a hlan bawk ang. Mizoram sawrkar chuan he hun pawimawh tak hmang tur leh a hmanna hmunah te, tel theuh turin khua leh tui zawng zawng te a sawm a. A bik takin sawrkar hnathawkte chu Independence Day lawmna programme-ah tel ngei tura hriattir an ni. Lammuala Independence Day programme hman zawh a nih hnu chhun dar 11 ah sawm bikte tan Governor’s ‘AT HOME’, Raj Bhawan-ah a awm leh dawn a ni.",Dated: 14 th Aug 24 10:26 AM,https://dipr.mizoram.gov.in/post/independence-day-2024-ah-khua-leh-tui-zawng-zawng-tel-turin-sawm